Mat 1 | `AON | STEP | Jisas Krais ananish popehesh yamehesh esheshish nyeiguhw douk eshudok. Jisas ananin yamenen Devit. Devit ananin yamenen Abraham.\nJisas Krais Ananish Popehesh Yamehesh Esheshish Nyeiguhw\n1 Jisas Krais ananish popehesh yamehesh esheshish nyeiguhw douk eshudok. Jisas ananin yamenen Devit. Devit ananin yamenen Abraham.\nAbraham ananin nuganin Aisak.\nAisak ananin nuganin Jakob.\nAria Jakob nabuki Juda nani ananim owarhim.\nJuda nabuki Peres nani Sera.\nAmamik amakek douk Tamar.\nPeres ananin nuganin Hesron.\nHesron ananin nuganin Ram.\nRam ananin nuganin Aminadap.\nAminadap ananin nuganin Nason.\nNason ananin nuganin Salmon.\nSalmon ananin nuganin Boas.\nBoas ananik amakek douk Rehap.\nBoas ananin nuganin Obet.\nObet ananik amakek Rut.\nObet ananin nuganin Jesi.\nJesi ananin nuganin douk king Devit.\nDevit ananin nuganin douk Solomon.\nSolomon ananik amakek seiwok Uria ananik irohukwik.\nSolomon ananin nuganin Rehoboam.\nRehoboam ananin nuganin Abiya.\nAbiya ananin nuganin Asa.\nAsa ananin nuganin Jehosapat.\nJehosapat ananin nuganin Joram.\nJoram ananin nuganin Usia.\nUsia ananin nuganin Jotam.\nJotam ananin nuganin Ahas.\nAhas ananin nuganin Hesekia.\nHesekia ananin nuganin Manase.\nManase ananin nuganin Emon.\nEmon ananin nuganin Josaia.\n11 Josaia ananim nugamim douk Jehoiakin nani ananim owarhim. Abudok nyutob eshesh Israel shanak shonoweshik shape gani Babilon. 12 Shanak shonoweshik shape Babilon aria Jehoiakin nabuki Sealtiel.\nSealtiel ananin nuganin douk Serubabel.\nSerubabel ananin nuganin Abiut.\nAbiut ananin nuganin Eliakim.\nEliakim ananin nuganin Asor.\nAsor ananin nuganin Sadok.\nSadok ananin nuganin Akim.\nAkim ananin nuganin Eliut.\nEliut ananin nuganin Eleasar.\nEleasar ananin nuganin Matan.\nMatan ananin nuganin Jakob.\n16 Jakob ananin nuganin Josep. Aria Josep narao Maria aria kwobuki Jisas douk shuhwaran um Krais, douk Iruhin nakriyan neshopokan nanaki iri. 17 Namudok aria shadarehi awiros arpesh douk shape iri Abraham napeyobi nyutob arigaha shanaki shatogrumori Devit natogur obi nyutob asudok awiros sanak satogrum 14-poreis. Aria ta shadareh Devit napenyobi nyutob arigaha shanak shatogrumori abudok nyutob eshesh Babilon shanaki sharao eshesh Israel shanak showeshikesh shape Babilon obi douk shopuk shadarehas sanak satogur um 14-poreis awiros. Aria shopunek shadarehi abudok nyutob shabi shape Babilon obi arigaha shanak shatogur um Krais natogur nape obi nyutob um douk shopuk namudok atin, shadarehas sanak satogur 14-poreis.\nMaria Kwokwarumori Jisas\n18 Jisas Krais nonokwarum ahi aih douk namudok. Ananik amakek Maria douk shagraehok um kurao Josep. Eshesh biyesh ta shunoraum aria madae shishuh atugun uwe, uwok aria okwok kwanodukem um okwok kwonorahaen Iruhin ananin Mishin nyanaki nyawishok aria shatik um okwok douk kwunarahaen. 19 Josep yopini arman, madae nunek inahos uwe, uwok. Anan abraen nyan aria nanaiwos nukok abraen Maria uwe, uwok. Aria anan nabo baraen shokubur atin um anan kanak ta nunoiwos irohukwik, Maria. 20 Anan nape nonek urkum um enyudok baraen obi nyutob, enen Iruhin ananin ensel nyatogruman anas yomnis aria nyakripan, “Josep, Devit barhonin, mare nyunotitik um nyurao Maria um nyakik irohukwik. Okwok kwonorahaen um Iruhin ananin Mishin. Madae anan arman nonukok uwe, uwok. 21 Okwok ko kwubanuh kubuki anan nuganin. Aria nyak ta nyuhwaran nyeigur Jisas, um maresh anan ko nugamoh arpesh shukutukuk yoweishi inahos aria shutanamori shupe wosik atin.” 22 Eshudok eneshenesh shenenek shagipesh baraen seiwok anan profet noko Iruhinin baraen iri anan nakri namudok, 23 “Onok madae kuti armam iri ta kweyetueguk, kwubanuh aria kubuki anan nuganin, aria shuhwaran Emanuel. Enyudok baraen nyakri namudok, Iruhin nani apak nape.” 24 Aria Josep neshuh nakitak aria narao Maria um ananik irohukwik, kabi da Iruhin nakripan um. 25 Aria Josep madae nini Maria shishuh atugun uwe, uwok. Aria Maria kwobanuh kwobuki anan nuganin. Aria nodowon nyeigur Jisas.